# Біртұтас корпоративтік рух: ұжымды біріктіру тәжірибесі

«Біздің басты байлығымыз – адам капиталы. Ұлттың табысты болуы оның азаматтарының білімділігіне, жауапкершілігіне және бірлігіне байланысты» — Қасым-Жомарт Тоқаев

Бұл сөздер қазіргі білім беру мекемелерінің даму бағытын нақты сипаттайды. Расында да, ұжым ішіндегі үйлесімділік пен өзара түсіністік – тек кәсіби табыстың емес, бүкіл ұйымның өркендеуінің негізі. Қазіргі заманғы балабақшаларда ұжымның тиімді қызметі оның біртұтас команда ретінде жұмыс істеу қабілетіне тікелей байланысты. Ұжымның интеграциясы — корпоративтік мәдениеттің, ортақ құндылықтар мен мақсаттардың негізін құрайтын жүйелі әрі терең үдеріс. Бұл – ұйымның орнықты дамуы мен кәсіби табысының басты кепілі.

Ұжымды интеграциялау – жай ғана қызметкерлерді бір ортаға біріктіру емес. Бұл – әр қызметкердің ортақ мақсатқа қызмет етуі үшін ішкі байланыстар мен өзара сенімді қарым-қатынастар орнатуға бағытталған күрделі, көп деңгейлі жұмыс. «Команданың күші — оның бірлігінде» деген қанатты сөз біздің ұжымдық қағидамызға айналған.

Біздің балабақшада ұжымның бірлігін нығайту мақсатында жүйелі түрде мәдени-көпшілік іс-шаралар ұйымдастырылады. Наурыз мейрамы, Жаңа жыл, 8 наурыз, Мұғалімдер күні, Қарттар күні сынды дәстүрлі мерекелер аясында әріптестер арасында жылы қарым-қатынас орнап, өзара қолдау мен сыйластықтың маңызы арта түседі.

Мамыр айында өткен Денсаулық күні – соның жарқын дәлелі. Бұл іс-шараға тәрбиешілер, олардың көмекшілері мен әкімшілік қызметкерлерінен құралған үш команда қатысып, түрлі спорттық жарыстарда сынға түсті. Әр қатысушы өз орнын тауып, ортақ жеңіске бірге ұмтылды.

Осындай ұжымдық белсенділік – сау бәсекелестік пен өзара қолдаудың алаңы. Бұл тәсіл ұжымдағы моральдық ахуалды жақсартып, кәсіби мотивацияны арттырып қана қоймай, «ұжымдық эмпатия» деп аталатын маңызды қасиетті қалыптастырады. Ал бұл – кез келген ұйымның ұзақмерзімді табысының іргетасы.

Ұжымды біріктірудің тиімді құралдарының бірі — тимбилдинг. Жұмыс аясынан тыс ұйымдастырылатын серуендер, табиғатқа шығу, ортақ хоббилермен бөлісу секілді шаралар ұжым мүшелерінің бірін-бірі жаңа қырынан тануына, бейформал жағдайдағы достық байланысты тереңдетуге жол ашады.

Біздің балабақшада демалыс күндері табиғат аясында, атап айтқанда, Жасыбай көліне саяхат жасау дәстүрге айналған. Бұл уақыт тек тынығуға емес, бірін-бірі қолдау, түсіну, тыңдау мәдениетін қалыптастыруға мүмкіндік береді. Тимбилдинг арқылы қалыптасқан бейресми достық байланыстар кәсіби ортада да өз нәтижесін береді.

Біртұтас ұжым құруда тәрбиеші көмекшілерінің рөлі ерекше. Олар тек көмекші функциялармен шектеліп қалмай, мәдени іс-шараларды ұйымдастыруға белсене қатысады. Ертеңгіліктердің безендірілуінен бастап, топ бөлмелерін, залдарды дайындауға дейінгі әрбір қадам – олардың ұйымшылдық пен жауапкершілікке деген көзқарасын көрсетеді.

Бұған қоса, «Таза Қазақстан» сияқты экологиялық акциялар мен сенбіліктер барысында бүкіл ұжым жұмыла еңбек етіп, мекеме аумағын көгалдандыру, көркейту жұмыстарын атқарады. Бұл ұжым мүшелерінің ортақ ортаға деген қамқорлығын арттырып, бірлік пен серіктестік сезімін нығайтады.

Ұжымдық интеграция — ұйымның ішкі мәдениетін қалыптастырып, корпоративтік бірегейлікті орнықтыратын маңызды тетік. Бұл үдеріс тек басшылықтан ғана емес, әрбір ұжым мүшесінен жауапкершілік пен белсенділік талап етеді. Біз ортақ рухты, өзара түсіністік пен қолдауға негізделген біртұтас команда ретінде жұмыс істеуге ұмтыламыз. Себебі, табысты балабақша — біріккен, сенімді, ынтымақты ұжымнан басталады.